Oikeusministeriö

oikeusministerio@om.fi

Viite Lausuntopyyntö OM12/42/2006 OM004:00/2007

Yhdenvertaisuuslainsäädännön uudistamista koskeva luonnos hallituksen esitykseksi

Romaniasiain neuvottelukunta kiittää mahdollisuudestaan lausua otsikkoasiasta.

**Yleistä**

Yhdenvertaisuuslainsäädännön kansallinen voimaanastuminen vuonna 2004 ja sitä seuranneet uudistukset ovat olleet romaniväestölle tärkeä suoja ja oikeuskeino etnistä syrjintää vastaan.

Romaniasiain neuvottelukunnan lausuu yhdenvertaisuuslainsäädännön uudistamista koskevasta luonnoksesta hallituksen esityksen keskeisistä ehdotuksista seuraavaa:

**Yleisperustelut**

**2. 3 Nykytilan arviointi**

Ehdotuksessa todetaan, että voimassa oleva yhdenvertaisuuslainsäädäntö on hajanainen ja epäyhtenäinen. Yhdenvertaisuuslainsäädännön hajanaisuus ja useat eri valvonnasta vastaavat viranomaiset sekä erot yhdenvertaisuussääntelyn soveltamisalassa eri elämänalueilla ovat haitanneet yhdenvertaisuuslain täysimääräistä hyödyntämistä ja toteutumista myös romaniväestön kohdalla. Erityisesti moniperustaisen syrjinnän ehkäiseminen, tunnistaminen, käsittely ja seuraamukset ovat romaniasiain neuvottelukunnan näkemyksen mukaan nykytilanteessa puutteelliset.

Romaniasiain neuvottelukunnan näkemyksen mukaan romaniväestö tuntee suhteellisen hyvin etnistä syrjintää koskevaa yhdenvertaisuuslainsäädäntöä ja osaa kääntyä erityisesti vähemmistövaltuutetun toimiston puoleen. Romaniväestöllä ei ole riittävästi tietoa muiden kuin etnisen syrjinnän perusteella tapahtuvasta syrjinnästä. Näin ollen romanihenkilön, joka on voinut tulla syrjityksi myös sukupuolensa, vammaisuutensa tai seksuaalisen suuntautumisen perusteella, on hankala saada riittävää ja kaikkia eri syrjintäperusteita kattavaa oikeudellista ja muuta apua. Romaniasiain neuvottelukunta ei pidä soveliaana jatkaa nykytilannetta, jossa henkilön oikeussuojakeinot ovat riippuvaisia syrjintäperusteesta.

Romaniasiain neuvottelukunta kannattaa edellä mainittuihin tilanteisiin viitaten vähemmistövaltuutetun viran korvaamista yhdenvertaisuusvaltuutetun viralla. Lakia annettaessa tulee huolehtia siitä, että uuden valvontaviranomaisen tosiasialliset voimavarat pystyvät vastaamaan lisääntyviin tehtäviin, joita syrjintäperusteiden lisääminen, soveltamisalan kasvattaminen ja toiminnalliset tehtävät (yhdenvertaisuuden edistäminen, syrjinnän ennaltaehkäisy, yhdenvertaisuuskoulutus) aiheuttavat.

**3. Esityksen tavoitteet ja keskeiset ehdotukset**

**3.1. Tavoitteet**

Romaniasiain neuvottelukunta kannattaa eri syrjintäperusteiden yhdenmukaista kohtelua ja oikeussuojakeinoja.

Romaniasiain neuvottelukunta pitää erittäin tärkeänä ehdotuksessa esitettyä syrjinnän ehkäisyn tehostamista. Romaniasiain neuvottelukunnan näkemyksen mukaan viranomaisilla on edelleen liian vähän tietoa yhdenvertaisuuslaista ja sen vaikutuksista viranomaisen toimintaan. Vallalla on edelleen myös käsitys siitä, että samanlainen kohtelu on yhdenvertaista kohtelua. Romaniasiain neuvottelukunta kannattaa voimakkaasti tehostaa yhdenvertaisuuslainsäädännöstä johtuvien velvoitteiden valvontaa ja erityisesti lain noudattamista valvovan valtuutetun neuvoton-, koulutus- ja ohjaustehtäviä.

Neuvottelukunta on huolissaan siitä, että useat viranomaiset ovat laiminlyöneet velvoitteensa laatia yhdenvertaissuulain tarkoittaman yhdenvertaisuussuunnitelman. Romaniasiain neuvottelukunnan tiedossa on myös, että monissa laadituissakaan yhdenvertaisuussuunnitelmissa ei ole mainintaa romaneista, vaikka niiden tulisi kattaa nykylainsäädännön mukaan nimenomaisesti etniset vähemmistöt.

**3.2. Toteuttamisvaihtoehdot**

Romaniasiain neuvottelukunta pitää hyvänä jatkaa lain nykyistä rakennetta säilyttää yhdenvertaisuuslaki ja tasa-arvolaki erillisinä yleislakeina. Lakeja ja niitä valvovia viranomaisia tulee kuitenkin yhtenäistää siten, että moniperusteinen syrjintä tulee huomioiduksi riippumatta siitä, missä viranomaisessa syrjintäepäilyä käsitellään.

Romaniasiain neuvottelukunta kannattaa nykyisten tasa-arvo ja syrjintälautakuntien yhdistämistä ja yhdistetyn lautakunnan laajentamista myös muihin syrjintäperusteisiin.

Ehdotuksessa esitetään, että työsuojeluviranomaiset vastaavat jatkossakin yhdenvertaisuuslain noudattamisesta työelämässä. Työsuojeluvaltuutetulle on tullut romaniasiain neuvottelukunnan mukaan vain vähän tai ei yhtään kantelua romaneihin kohdistuvasta syrjinnästä työelämästä. Tehtyjen kantelujen määrä ei vastaa todellista tilannetta. Romaniväestön näkökulmasta työelämässä ja erityisesti rekrytointivaiheessa tapahtuva syrjintä on merkittävin syrjinnän alue, johon ei tällä hetkellä puututa läheskään riittävästi. Romaniväestön koulutustaso on hiljalleen kasvanut ja romaniväestössä on yhä enemmän ammatillisen koulutuksen, keskiasteen koulutuksen ja jopa korkeakoulun suorittaneita. Heidän työllistymisensä vapaille työmarkkinoille on kuitenkin pullonkaula ja moni riittävän koulutuksen omaava romani jää vaille työtä etnisen taustan vuoksi tapahtuvan syrjinnän vuoksi. Nykyinen yhdenvertaisuusjärjestelmä ei ole kyennyt puuttumaan ja edes saamaan tietoonsa romaneihin kohdistuvaa syrjintää työelämässä.

Edelliseen viitaten neuvottelukunta kannattaa mallia, jossa uusi yhdenvertaisuusvaltuutettu olisi valvonut myös yhdenvertaisuuslain noudattamista työelämässä. Jos laki uudistetaan ehdotuksen mukaisesti, tulee työsuojeluviranomaisille antaa laajaa ja tehokasta koulutusta työelämässä tapahtuvasta etnisestä syrjinnästä. Lisäksi työsuojeluviranomaisten roolia työelämän syrjintää valvovana tahona tulee tehostaa ja siitä tulee tiedottaa eri väestöryhmille nykyistä enemmän.

**3.3. Keskeiset ehdotukset**

Romaniasiain neuvottelukunta kannattaa yhdenvertaisuuslain soveltamisalan laajentamista lähtökohtaisesti kaikkeen julkiseen ja yksityiseen toimintaan.

Yhdenvertaisuuslain edistämisvelvoitteen laajentaminen koskemaan viranomaisten lisäksi myös koulutuksen järjestäjiä, oppilaitoksia ja työnantajia, on tärkeä muutos. Neuvottelukunta muistuttaa kuitenkin, että tällä hetkellä edes kaikki viranomaiset eivät tunne yhdenvertaisuuslain sisältämiä velvoitteita.

Neuvottelukunta kannattaa syrjintäsuojan laajentamista ja yhdenmukaistamista kaikille syrjintäperusteille.

Neuvottelukunta pitää hyvänä ehdotusta korvata nykyinen vähemmistövaltuutettu yhdenvertaisuusvaltuutetulla. Neuvottelukunnan kannan mukaan yhdenvertaisuusvaltuutetun toimialaan tulisi lisätä myös työssä tapahtuvaa syrjintä.

Neuvottelukunta pitää tärkeänä, että työsuojeluvaltuutettu kiinnittäisi toimialueellaan erityistä huomiota yhdenvertaisuuden edistämis-, seuranta- ja sovittelutehtäviin työelämässä.

Neuvottelukunta kannattaa syrjintälautakunnan ja tasa-arvolautakunnan yhdistämistä.

**4. Esityksen vaikutukset**

**4.1. Vaikutukset yksilöiden oikeusasemaan**

Romaniasiain neuvottelukunnan näkemyksen mukaan oikeusvaltion perusperiaatteisiin kuuluu yhdenvertainen kohtelu myös eri syrjintäperusteiden osalta. Romaniväestön näkökulmasta ehdotettu sääntely parantaa erityisesti niiden romanien asemaa, jotka voivat tulla syrjityksi moniperusteisesti.

Tulevalle yhdenvertaisuusvaltuutetulle annettavat yhdenvertaisuuden edistämistehtävät parantavat toteutuessaan romaniväestön oikeussuoja. Valvontavirnaomaisille tulee taata riittävät henkilöstö- ja muut voimavarat suoriutua lisääntyvistä tehtävistä lain tarkoittamalla tavalla.

Romaniasiain neuvottelukunta pitää tärkeänä tasa-arvo- ja yhdenvertaisuuslainsäädännön sisällöllistä yhdentymistä, jotta moniperusteiseen syrjintään päästää puuttumaan nykyistä tehokkaammin.

**4.3. Vaikutukset viranomaistoiminnassa**

Neuvottelukunta pitää lähtökohtaisesti hyvänä yli 30 hengen yrityksille annettavaa velvoitetta laatia yhdenvertaisuussuunnitelma. Sillä voidaan osaltaan ehkäistä rekrytoinnissa ja työelämässä tapahtuvaa syrjintää. Neuvottelukunta muistuttaa, että nykytilanteessa ei ole pystytty riittävästi valvomaan viranomaistenkaan velvollisuutta laatia yhdenvertaisuussuunnitelma. Lakiin ei näin ollen tule kirjata tavoitteita, joita ei ole käytännössä mahdollisuutta valvoa. Vastaavasti esimerkiksi yhdenvertaisuuslain edellyttämien toimenpiteiden laiminlyönnistä tulee aiheutua riittävä seuraamus.

**Yhteenveto**

Romaniasiain neuvottelukunta kannattaa ehdotuksessa esitettyjä merkittävimpiä uudistuksia yhdenvertaisuuslainsäädäntöön. Romaniväestön kannalta merkittävimmät uudistukset liittyvät eri syrjintäperusteiden yhdenmukaiseen kohteluun, moniperusteisen syrjinnän ehkäisyyn ja valvonnan tehostamiseen sekä yhdenvertaisuuden edistämiseen. Neuvottelukunta kannattaa syrjintäperusteiden laajentamista, valtuutettujen yhdistämistä ja yhdenvertaisuuden edistämiseen ja syrjinnän ehkäisyyn liittyviä toimenpiteitä.

Romaniasiain neuvottelukunnan huolenaiheet koskevat työelämän ja erityisesti rekrytointivaiheen syrjintää, joita nykyjärjestelmä ei ole pystynyt kattamaan riittävästi. Romaniväestön kannalta on tärkeää, että etninen ja moniperustainen syrjintä huomioidaan työsuojelupiirien ja työsuojeluvaltuutetun toiminnassa nykyistä paremmin.

Romaniasiain neuvottelukunta kiinnitti lausunnossaan huomiota myös siihen, että viranomaiset eivät ole täyttäneet velvoitteitaan yhdenvertaisuussuunnitelman tekemisessä. Monista laadituista yhdenvertaisuussuunnitelmista romanit puuttuvat kokonaan eikä tasa-arvosuunnitelmien kanssa yhdistetyissä suunnitelmissa ole välttämättä huomioitu etnisiä ryhmiä.

Neuvottelukunta pitää tärkeänä, että uudistuksien toteuttamiselle määrätään laissa riittävät voimavarat.

Puheenjohtaja Pekka Haavisto

Pääsihteeri Sarita Friman-Korpela